A Bizottság 1362/95/EK rendelete

(1995. június 15.)

a szárított takarmány piacának közös szervezéséről szóló 603/95/EK rendelet részletes alkalmazási szabályainak megállapításáról szóló 785/95/EK tanácsi rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a 684/95//EK rendelettel [1] módosított, a szárított takarmány piacának közös szervezéséről szóló, 1995. február 21-i 603/95/EK tanácsi rendeletre [2] és különösen annak 18. cikkére,

mivel a 785/95/EK bizottsági rendelet [3] megállapítja a támogatási előlegek kifizetésének részletes szabályait; mivel a szóban forgó előlegek tekintetében a 603/95/EK rendelet 6. cikkén végrehajtott módosítások eredményeként a 785/95/EK rendelet 6. cikkét ennek megfelelően ki kell igazítani;

mivel bizonyos idényjellegű korlátozások miatt, amelyekkel a termelők szembesülnek, fontos, hogy összehangolják a szerződések megkötésének határidejét és azt az időpontot, amikor ezen szerződéseket, valamint a szállítási nyilatkozatokat az illetékes hatóságoknál letétbe kell helyezni, miközben azonban gondoskodnak arról, hogy a bevezetett ellenőrzőrendszer ezáltal ne gyengüljön;

mivel a 785/95/EK rendelet 1995. április 1-jei hatállyal kizárja a takarmányfeldolgozási támogatásból a legutóbb Ausztria, Finnország és Svédország csatlakozási okmányával módosított 1765/92/EGK tanácsi rendelet [4] I. mellékletében felsorolt termékeket, valamint azok takarmánytermékeit, a virágzás előtt álló csillagfürt kivételével; mivel bizonyos termelők a 785/95/EK rendelet hatálybalépése előtt már kötöttek szerződéseket feldolgozó vállalkozásokkal arról, hogy azokat a szóban forgó termékekkel – feldolgozás céljából – ellássák; mivel ezek a 1765/92/EGK rendeletben megállapított támogatásra nem jogosult területekről származó termékek, ennek megfelelően, a szóban forgó támogatásban nem részesülhetnek; mivel, ennélfogva, el kell fogadni, hogy ezek a vállalkozások kizárólag az 1995/96. gazdasági év tekintetében kaphatnak támogatást a kérdéses termékek dehidratálására;

mivel az e rendeletben előírt intézkedések összhangban vannak a Közös Gabonapiaci, Olaj- és Zsírpiaci, valamint Száraztakarmány-piaci Irányítóbizottság véleményével,

ELFOGADTA EZT A RENDELETET:

1. cikk

A 785/95/EK rendelet a következőképpen módosul:

1. A 6. cikk helyébe a következő rendelkezés lép:

"6. cikk

(1) A 603/95/EK rendelet 6. cikkének (1) bekezdésében előírt előleg kifizetését, amely az ugyanezen bekezdésben előírt biztosítékok valamelyikének hatálya alá tartozik, kizárólag abban az esetben lehet megadni a kedvezményezettnek, ha a támogatási kérelemhez csatolnak egy olyan igazolást, amely tanúsítja, hogy a megfelelő biztosítékot letétbe helyezték.

(2) A tagállamok megteszik a szükséges intézkedéseket annak érdekében, hogy a támogatásra való jogosultságot a kérelem benyújtásának időpontjától számított 90 napon belül ellenőrizhessék.

(3) A 603/95/EK rendelet 6. cikkének (3) bekezdésében előírt egyenleget, adott esetben, azon időponttól számított 60 napon belül fizetik ki, amikor a Bizottság az Európai Közösségek Hivatalos Lapjában a szóban forgó egyenleg összegét kihirdeti."

2. A 8. cikk a következőképpen módosul:

a) A (4) bekezdés helyébe a következő rendelkezés lép:

"(4) Az (1), (2) és (3) bekezdésben említett szerződéseket és szállítási nyilatkozatokat legalább két munkanappal a szállítás időpontja előtt és legkésőbb a szóban forgó gazdasági év kezdetét követő szeptember 14-ig írásban elkészítik.;"

b) az (5) bekezdés első mondatában szereplő időpont: "augusztus 31-ig" helyébe "szeptember 15-ig" lép.

3. A következő 17a. cikkel egészül ki:

"17a. cikk

(1) A feldolgozó vállalkozások – a 2. cikk 1. pontjának fenntartásával, és kizárólag az 1995/1996. gazdasági év tekintetében – kérelmezhetik a 603/95/EK rendelet 3. cikkében előírt támogatást azon termelők által szállított zöld gabonafélékre, akik:

- ezen gabonaféléket olyan földön termesztik, amelyet az 1765/92/EGK rendeletben előírt szántóföldi növények után járó támogatás céljából a területalapú támogatási kérelemben nem jelentettek be, illetve akik

- a 785/95/EK rendelet hatálybalépése előtt vetettek, vagy az érdekelt feldolgozó vállalkozásokkal szerződéseket kötöttek az említett gabonafélék szállítására, azoknak szárított takarmánnyá való feldolgozása céljából.

(2) A tagállamok illetékes hatóságai elfogadnak minden szükséges ellenőrző intézkedést az (1) bekezdésben foglaltak betartásának biztosítására."

2. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1995. június 15-én.

a Bizottság részéről

Franz Fischler

a Bizottság tagja

[1] HL L 71., 1995.3.31., 3. o.

[2] HL L 63., 1995.3.21., 1. o.

[3] HL L 79., 1995.4.7., 5. o.

[4] HL L 181., 1992.7.1. 12. o.

--------------------------------------------------